Nampol tree in vir slagoffer van verkragting - Misdaad - Republikein
Monday, January 11th, 20:58:07
Nampol tree in vir slagoffer van verkragting
Tuyeimo Haidula – Die Namibiese polisie het namens 'n 18-jarige meisie 'n saak aanhangig gemaak teen vier seuns wat haar na bewering op Nuwejaarsdag verkrag het.
Die voorval wat deur die polisie se woordvoerder, adj.komm. Kauna Shikwambi, bevestig is, het omstreeks 01:00 in die Damara informele nedersetting by Oshivelo in die Oshikotostreek plaasgevind.
Twee van die verdagtes is glo 17, een is 14 en die ander verdagte is tussen die ouderdom van 17 en 21 jaar.
Volgens Shikwambi was die verkragtingslagoffer, wat onder die invloed van alkohol was, alleen op pad huis toe, toe sy die vier verdagtes, wie sy almal geken het, raakgeloop het. Volgens haar het die seuns haar na haar kamer gedra en haar om die beurt verkrag.
Sy is na die Tsumeb Lombard staatshospitaal geneem vir mediese ondersoek.
"Nampol het die saak namens haar aanhangig gemaak omdat sy geweier het om die klag teen die seuns in te dien. Ná gesprekke met die adjunkaanklaer-generaal in Oshakati is 'n kriminele saak geregistreer.
"Die verdagtes se identiteit is aan die polisie bekend, maar hulle is nog nie in hegtenis geneem nie. Die ondersoek duur voort," het Shikwambi gesê.
NOG TWEE VERKRAGTINGS AANGEMELD
Twee ander verkragtings is in die Namibiese polisie se misdaadverslag aangemeld.
Volgens die verslag is 'n vrou Donderdag omstreeks 23:00 in Rehoboth verkrag nadat twee mans haar na hul huis toe oorgenooi het.
Hulle het na bewering 'n paar glase wyn gedrink toe die mans aandring dat die vroue met hulle moet seks hê.
"Een vrou het buitentoe gegaan om die toilet te gebruik, toe een van die verdagtes haar gegryp en sy hand oor haar mond gesit het. Sy het daarin geslaag om te ontsnap," lui die verslag.
Die verdagte het na die huis teruggekeer en hy en die ander man het na bewering beurte gemaak om die ander vrou te verkrag.
• Donderdag omstreeks 15:00 is 'n 67-jarige dowe vrou in haar huis in die Eyanda informele nedersetting in die Omusatistreek deur 'n 33-jarige man verkrag.
Volgens die verslag het hy by haar huis ingegaan en sonder haar toestemming met haar seksuele omgang gehad.
Die verdagte is in hegtenis geneem.
SEKSUELE EN GESLAGSGEBASEERDE GEWELD
Shikwambi sê Namibië is in 'n voortdurende geveg teen seksuele en geslagsgebaseerde geweld (SGBV) en is die polisie ewe bekommerd oor die vlakke van ernstige SGBV-misdaad.
"In hierdie gevalle was dit boonop 'n bendeverkragting. Die polisie moes optree en maak daarom 'n saak aanhangig, al is die slagoffer nie bereid nie," het sy gesê.
Shikwambi het benadruk dat 'n ondersoek van stapel gestuur word.
"Soos julle weet, is sulke sake grootliks op bewysstukke gebaseer en daarom sal die lang arm van die gereg tot die inhegtenisneming van die skuldiges lei."
Volgens die Wet op die Bekamping van Huishoudelike Geweld, Wet 4 van 2003, kan 'n saak in verband met 'n huishoudelike geweld-oortreding aanhangig gemaak word deur enige persoon wat 'n belang in die welstand van die slagoffer het. Dit sluit in, maar word nie beperk tot, familielede, polisiebeamptes, maatskaplike werkers, onderwysers en kollegas.